Reboiras: acción e corazón – Festival Primavera do Cine 2021, do 7 ao 12 de setembro\nDirector: Alberte Mera\nNa madrugada do 12 de agosto de 1975 é asasinada a última vítima galega da ditadura franquista. Con só 25 anos, Ramón Reboiras Noia recibiu múltiples disparos da policía en Ferrol. Aquel mozo de conviccións nacionalistas convertérase moi cedo en destacado membro da clandestina Unión do Povo Galego, a través da cal foi alicerce fundamental na organización de amplos sectores da sociedade galega en frontes de actuación como a sindical, a cultural ou a política.\nEn 2020, cando se conmemoran os 45 anos do seu asasinato, Reboiras. Acción e corazón traslada á gran pantalla un retrato deste mozo galego analizando tanto a súa faceta humana como a política. A súa vida e o seu pensamento son lembrados polo testemuño de 28 persoas que con el compartiron diversas etapas da vida, entre os que se atopan Margarita e Xosé Lois Ledo Andión, Xosé Luis Méndez Ferrín, Manuel Reboiras Noia, Elvira Souto, Luz Rei Pousada, Darío Xohán Cabana ou Saleta Goi García. O relato histórico é complementado por filmacións de arquivo e a recreación ficcionada das últimas horas de vida deste histórico militante, todo un símbolo da loita contra o franquismo en Galicia.\nAlberte Mera García é licenciado en Comunicación Audiovisual pola Universidade de Vigo, con especialidade en Guión e Dirección Audiovisual, ten un mestrado en Comunicación e Industrias Creativas pola Universidade de Santiago. Actualmente é xornalista en Nós Diario e ten experiencia como consultor de comunicación, realizando traballos para a Universidade de Vigo e diversas consultoras.\n· Venres 18 de setembro ás 18:00\n← Noite Irisada


A Xunta destina 463.645 euros á xestión de residuos en Vilagarcía, Cambados, O Grove e Valga\nArousa: A Xunta destina 463.645 euros á xestión de residuos en Vilagarcía, Cambados, O Grove e Valga\nAs achegas empréganse para mellorar puntos limpos, compostaxe e no tratamento da fracción orgánica\nCambados 23/02/2021 16:03 h\nA Consellería de Medio Ambiente vén de financiar con 463.645 euros diversas accións municipais de xestión de residuos, correspondentes ao período 2020-2021 nos concellos de Cambados, Vilagarcía, O Grove e Valga. Con motivo destas achegas, o delegado territorial da Xunta de Galicia en Pontevedra, Luis López, e o xefe territorial de Medio Ambiente, José Manuel González, visitaron este martes o punto limpo de Cambados para supervisar as aportacións realizadas pola consellería neste municipio: para a recollida de voluminosos, 70.000 euros; para a xestión da fracción orgánica, 72.051 euros, e para desenvolvemento da compostaxe 59.005 euros.\nCambados é o Concello máis beneficiado da bisbarra ao abeiro desta orde, cun investimento de 201.056 euros, xa que accede ás tres liñas abertas dentro deste plan. A alcaldesa Fátima Abal, que acompañou ao delegado territorial na súa visita, debullou os detalles do proxecto, que pivota arredor de varios eixos. Na primeira anualidade está prevista a compra de 400 composteiros individuais que se distribuirán entre veciñanza, 60 contedores medianos de residuos orgánicos (marróns, de 120 litros) e outros vinte con capacidade para 800 litros destinados aos hostaleiros, que xa están traballando cun plan piloto de recollida de restos orgánicos, porta a porta.\nAdemais, levaranse a cabo campañas de divulgación entre a poboación e daranse incentivos para promover a reciclaxe mediante o reparto de vales de compra para consumir no comercio local e a bonificacións nas taxas municipais para os empresarios da hostalería que reciclen máis e mellor. O proxecto complétase coa adquisición dun punto limpo móbil, unha báscula portátil, unha desbrozadora e tres trituradoras para facer estruturante cos restos de poda e céspede.\nAs liñas de actuación nos demais concellos é similar. Vilagarcía tamén terá un punto limpo móbil con cargo a este plan autonómico, no caso do Grove abundarase na xestión do contedor verde e Valga utilizará estes fondos para os seus plans de compostaxe.\nCambados Vilagarcía de Arousa O Grove Valga


“É urxente terminar coas inaceptables cifras de desemprego das persoas con problemas de saúde mental” - Feafes Galicia\nCon motivo do Día Internacional das Traballadoras e os Traballadores, que se celebra o domingo 1 de maio, SALUD MENTAL ESPAÑA quixo denunciar a situación insostible de desemprego á que se enfrontan as persoas con problemas de saúde mental, xa que oito de cada dez non ten un traballo. Segundo o Instituto Nacional de Estatística (INE), no seu informe «O emprego das persoas con discapacidade (EPD)» correspondente ao ano 2020, tan só o 17,1% das persoas con discapacidade psicosocial ten un emprego. Esta cifra é tan só dúas décimas maior que a do ano anterior, 2019, que se situou no 16,9%. Baixo o hashtag #EmplearSinBarreras, a Confederación difunde esta campaña de sensibilización grazas ao financiamento do Ministerio de Dereitos Sociais e Axenda 2030.\n“Un ano máis, as persoas con problemas de saúde mental son as que máis afectadas se ven polo desemprego dentro do ámbito da discapacidade”, denuncia Nel González Zapico, presidente de SALUD MENTAL ESPAÑA, polo que indica que “é urxente terminar coas inaceptables cifras de desemprego das persoas con problemas de saúde mental”. Segundo o presidente da Confederación, para elas “o emprego é terapéutico e permite que a súa evolución mellore, que a persoa se sinta útil e parte activa da sociedade con capacidade para achegar e participar e que se lle vexa, ademais, como cidadá de pleno dereito”. González Zapico sinala ademais a importancia de “potenciar a concienciación da responsabilidade social e das organizacións respecto ao benestar psicolóxico no lugar de traballo”.\nA Confederación reclama un sistema de apoios e adaptacións que faga valer o dereito ao traballo das persoas con trastorno mental. Ademais, a organización reivindica á administración pública que impulse con maior forza políticas que favorezan a transición desde o emprego protexido ao emprego ordinario e alerta de que, para previr estes problemas, nas contornas laborais débese coidar a saúde mental de todas as persoas, e que se debe poder falar diso sen tabús nin prexuízos.\nPrecisamente o estigma é un dos maiores obstáculos aos que se enfrontan as persoas con problemas de saúde mental na contorna laboral. E á súa vez, a baixa inserción laboral deste colectivo é unha das principais barreiras para a súa inclusión social, debida en gran medida aos prexuízos que aínda moitas empresas e administracións públicas manteñen. Segundo o informe “Estigma e enfermidade mental: análise do rexeitamento social que sofren as persoas con enfermidade mental”, un 44,2% das persoas con problemas de saúde mental asegura sufrir algún tipo de discriminación laboral e case a metade estarían dispostas a aceptar “calquera tipo de traballo”. Por iso, é necesario sensibilizar ao tecido empresarial para fomentar a contratación na empresa ordinaria, apoiando a eliminación de mitos e estereotipos.\n“É urxente mellorar, reforzar e impulsar medidas para que as persoas con problemas de saúde mental poidan traballar”, afirma González Zapico. “Isto pasa pola formación, a adaptación do posto de traballo, cotas de reserva de emprego, creación de cooperativas sociais, e contornas protexidas enfocadas á inclusión social. O movemento asociativo de persoas con problemas de saúde mental e familiares está firmemente comprometido para informar e asesorar nesta materia”, asegura o presidente de SALUD MENTAL ESPAÑA.\nOs materiais da campaña #EmplearSinBarreras, constan dunha serie de vídeos de concienciación sobre emprego e saúde mental, que se poderán atopar nas redes sociais das entidades que conforman movemento asociativo a partir do 1 de maio. Como parte da campaña, Nel González e persoas do equipo técnico da Confederación, o mago Pepo Capel e profesionais de Quoon, argumentan neste vídeo os beneficios dun investimento na promoción da saúde mental en contornas laborais.\nTraballar sen máscaras, empregar sen barreiras\nAnte estas cifras que cada ano confirman a baixa taxa de emprego entre as persoas con problemas de saúde mental, e ante a importancia do emprego como apoio fundamental na recuperación da persoa, desde a Confederación impúlsanse iniciativas relacionadas con este ámbito.\nEntre as actividades máis destacadas, atópase a campaña Traballar sen máscaras, empregar sen barreiras, cuxo fin é concienciar ás empresas, por unha banda, da importancia de implementar medidas en favor do benestar emocional e unha boa saúde mental dos traballadores e as traballadoras, e por outro, da importancia de cambiar o paradigma tradicional de contratación, abrindo as súas portas ás persoas con problema de saúde mental.


Monte de piedade | Galicia Digital\nAs entidades de aforro foron deixando caer dos seus nomes oficiais o de "Monte de Piedade", entendendo que estaba fóra do tempo, e que con chamarse "Caixa de Aforros" quedaba ben entendido o seu papel na sociedade, arrumbando a antiga denominación, pensando que os tempos nos que as familias acudían ás casas de empeños tiñan pasado á historia.\nPero de súpeto as nosas rúas empezan a invadirse con anuncios de que se merca ouro, e pancartas, rótulos e follas voandeiras proclaman en todo momento e lugar que debe ser lucrativo negocio mercar ouro nestes momentos de vacas flacas, xa que hai empresas que se dedican a este tema e se moven con grande axilidade.\nDe sempre, as xoias foron entendidas como elemento de ostentación, feminino e masculino aínda que mayoritariamente feminino, pero tamén como un auténtico salvavidas cando viñan mal dadas porque o ouro e outros metais preciosos sempre teñen venda e poden transformarse rapidamente en diñeiro. Así, desde que a crise fixo aparición, a compra de ouro pasou a un primeiro plano e a cotío bombardéasenos con ofertas de pago do mellor precio, nas mellores condicións.\nE agora Caixanova, na súa sección "Monte", ata agora descoñecida, saca a subasta alfaias que se expoñen ata o dez de decembro no vestíbulo da súa sede central, nos horarios de atención ó público, podendo presentar sobres-oferta ata ese último día, e abríndose os sobres o próximo trece de decembro.\nSe esta noticia a cruzamos con outra que indica que arredor de sesenta mil familias galegas precisan axuda para comer todos os días, e a información que Cáritas facilita de que o vinteun por centos dos galegos está en risco de exclusión social, temos unha radiográfia -parcial pero real- do que está a ocorrer no noso contorno.\nPosiblemente o "Monte de Piedade" non volva a rexurdir con ese nome pero si temos que ter institucións que se ocupen destes temas, e presten atención ós damnificados da crise, que son cada vez máis, e sófreno cada vez máis profundamente.\nCalquera que sexa o nome, cando falla a sociedade, cando as institucións flaquean, cando o sistema trema, fai falla un monte no que agardar piedade, e algo máis.